钦定古今图书集成/历象汇编/乾象典/第028卷 > 荆川稗编 > 《王应电七政右旋说》
## 钦定古今图书集成/历象汇编/乾象典/第028卷 > 荆川稗编 > 《王应电七政右旋说》

“今夫天左旋，日月星辰皆西坠，夫人而见之，故谓七
政皆从天左旋”，甚似直截明快。因谓昔人推步，咸以
七政右转者，止以退度数少，易于推算之故，说亦可
通。然细观之，则有大不通者四：天地之化，一顺一逆，
以成化功，故律左旋而同右转。《河图》主顺而《洛书》主
逆，故七政逆天而行。若皆左旋，是有顺无逆，何以示
“凶吉而成化工？”此不可之一。然犹曰此书生常谈，浑
浑未足以判。案：夫君道逸，主于无为，故日一日行一
度，岁一周天，故经天者以日为主。臣道劳，主于代君，
故月一日行十三度。一月一周天，故以月之一周天而命之为一月。若谓日月每日皆一周，日不及天一
度，月不及天十三度，是日劳月逸，元首丛脞，而股肱
惰耶？此不可之二也。天下物理，金水之行为最疾。水
一日千里，五金在世，无顷刻停。因命钱曰：“泉火次之，
四时而改；木又次之，一岁而雕。”惟土为不动，故金水
附日，岁一周天，火二岁一周天。木岁居一辰，十二岁
而一周，故谓之岁。土岁居一宿，二十八岁而一周天，
故曰填。一音震，取其以填静为体；一音田，取其以填
塞为用也。今曰“皆从天左旋”，是金水一岁而不及天
之一周，火星二岁而不及天之一周，木星十二岁而
不及天之一周，土星二十八岁而不及天之一周，是
应速者反迟，应迟者反速矣。且右旋则以所进而名
为日为月，为岁为填，左旋则以所退而名为日月岁
填，其义与名，何乃不经若是耶？此不可之三也。《语》云：
“善言天者，必有验于人。”人禀天地五行之气而生。术
家凡立命于天，二十八宿，度数各有所属。安命之度，
而遇五星之左行者，则其人必悖逆，一生作事颠倒，
其正大顺利之人，必值五星之右行者也。设若以左
旋为顺，右旋为逆，则岂人之立命，皆值五星，逆行而
间值其顺者，且值其顺者何反凶？而值其逆者反吉
邪？此不可之四也，言天者尚详之。